ועדת הכספים, כנסת 22, פרוטוקול מספר 30, 2019-12-10 11:05

משה גפני: צו תעריף המכס והפטורים ומס קנייה על טובין (תיקון מס' 11), התשע"ח-2018 (תיקון), התש"ף

משה גפני: -2019 (מס רכבי יוקרה).

משה גפני: בבקשה.

לילי אור: לפני כחודש התכנסה ועדת הכספים והצביעה על תיקון מס' 11.

לילי אור: הצו אושר לתקופה של שנתיים.

לילי אור: בהתאם לסיכום הזה, לפניכם מובא צו שקוצב את תיקון מס' 11 לשנתיים, וקובע לו תוקף עד סוף שנת 2021.

משה גפני: מקביל.

משה גפני: אתם ביקשתם שזה יהיה באופן קבוע, ואנחנו לא הסכמנו, אמרנו שזה יהיה מקביל.

לילי אור: נכון.

מיכל (מיקי) חיימוביץ': אדוני היושב-ראש, אני רוצה להודות לך שהחלטת להקדיש זמן לסוגיה הזאת, כי אני חושבת שהסוגיה הרבה יותר רחבה מאשר מה שדנו פה לפני חודש בנושא של שווי השימוש, אלא היא מתייחסת בכלל ליחס של המדינה לנושא של רכבים ירוקים.

מיכל (מיקי) חיימוביץ': בעצם מה שאתם עושים כרגע בהעלאת מס הקנייה על הרכבים ההיברידיים והרכבים הפלאג-אין, חוסר המדיניות שרואה לטווח הארוך את כל נושא מיסוי הרכבים הירוקים הוא בעיניי מאוד מאוד בעייתי.

מיכל (מיקי) חיימוביץ': אני חושבת שצריך לפתוח אותו פה לדיון קצת יותר רחב.

מיכל (מיקי) חיימוביץ': אני חושבת שאתם צריכים לחזור אלינו עם איזו תוכנית שבהחלט, מעבר לפריזמה הצרה שלכם, של איך אתם מגדילים את ההכנסות שלכם ממכוניות, מסתכלת גם קדימה, מסתכלת רחוק, מסתכלת איך מדינת ישראל מעבירה במהירות הגדולה ביותר את הנסועה של האנשים פה לרכבים ירוקים ובכך תורמת לבריאות של האזרחים.

מיכל (מיקי) חיימוביץ': אנחנו במצב שאלפי אנשים מתים פה מזיהום אוויר ובעצם בפעילות שלכם, בפעולות שאתם עושים אתם גורמים לאנשים להעדיף מכוניות מזהמות.

מיכל (מיקי) חיימוביץ': כל התקדמות שעשינו בשנים האחרונות – אתם בעצם עכשיו תעכבו אותה.

מיכל (מיקי) חיימוביץ': אנשים יעדיפו לקנות מכוניות בנזין במקום לקנות מכוניות היברידיות, מכוניות פלאג-אין ומכוניות חשמליות.

מיכל (מיקי) חיימוביץ': מתבקש מכם לבוא עם תוכנית שמתייחסת לנושא של הבריאות, תוכנית שמתייחסת למשבר האקלים, תוכנית שמתייחסת אל מה שקורה בעולם.

מיכל (מיקי) חיימוביץ': מדינת ישראל פשוט מפגרת ברמות שקשה לתאר לעומת מדינות אחרות בנושא מכוניות ירוקות.

מיכל (מיקי) חיימוביץ': לא ייתכן שדווקא בעניין הזה תתעלקו על האזרחים ותנסו לשאוב משם עוד קצת כסף.

מיכל (מיקי) חיימוביץ': בעצם הציפייה מכם היא להסביר לנו מה התוכנית שלכם לשנים הקרובות.

מיכל (מיקי) חיימוביץ': עכשיו אתם מעלים בחזרה את מס הקנייה.

מיכל (מיקי) חיימוביץ': אנשים יפסיקו לקנות את המכוניות האלה.

מיכל (מיקי) חיימוביץ': מכונית היא לא דבר שקונים לזמן קצר, היא לא כוס רב-פעמית, זה מכונית, זה החלטה לשנים.

מיכל (מיקי) חיימוביץ': הייתם צריכים היום לבוא עם תוכנית שמעודדת, איך המדינה מעודדת אנשים לנסוע ברכב לא מזהם.

מיכל (מיקי) חיימוביץ': במקום זה, אתם עושים את ההיפך.

יזהר שי: בהצעה דחופה לסדר היום בכנסת, כאשר סגן שר האוצר התייחס לנושא הוא דיבר על כך שהמדיניות הנוכחית של המיסוי מתבססת על מסקנות ועדה שישבה לפני כעשר שנים ובדקה ובחנה את ההיבטים השונים של מיסוי יחסית לרכבים אחרים, וגם בהשוואה למדינות אחרות בעולם.

יזהר שי: אני מזכיר לכולנו שהעולם התקדם ובעשר השנים האחרונות גם הטכנולוגיות התפתחו וגם מדיניות המיסוי במדינות שונות בעולם השתנתה כדי לשכנע באמצעים כלכליים כמה שיותר אנשים להשתמש באמצעים ירוקים כדי לשנע את עצמם.

יזהר שי: אנחנו מפגרים בכל קנה מידה, בכל פרמטר שהוא בר-מדידה יחסית למדינות שאליהן אנחנו רוצים להשוות את עצמנו.

יזהר שי: מדיניות המיסוי הנוכחית רק מחמירה את המצב הזה, גם ברכבים חשמליים, גם בפלאג-אין, גם בהיברידיים ובכל פרמטר אחר.

יזהר שי: משום מה כל הדיון הזה גם נקשר לנושא של רכבי יוקרה ואפשר להפריד אותו כדי לדבר על שני הדברים, כל אחד לגופו של עניין.

יזהר שי: אבל כשאנחנו מדברים על מדיניות של עידוד אזרחים לשימוש ברכבים ירוקים על סוגיהם השונים, אנחנו מפגרים, והמדיניות המוצעת פה רק תחמיר את המצב ותְקַבֵע אותו.

יזהר שי: שוב, אנחנו צריכים להסתכל על מה שקורה בעולם, על ההתקדמות בעולם ועל המדיניות של מדינות כמו שמדינת ישראל רוצה להיראות, להסתכל על זה בהיבט הכולל.

יזהר שי: קשה להאשים אתכם – אתם מסתכלים על זה בהיבט של כמה מיסים וכמה הכנסות מדינת ישראל תקבל.

יזהר שי: מישהו צריך להסתכל על התמונה הרחבה.

יזהר שי: אדוני היושב-ראש, סגן שר האוצר התחייב לחזור לאנשים במשרדו ולנסות לעורר דיון שההיקף שלו רחב יותר.

משה גפני: אם תוכל לדבר עם סגן שר האוצר.

יזהר שי: אני צריך לדעת מי יהיה שר האוצר בעוד כמה שבועות.

ינון אזולאי: אנחנו יודעים מי יהיה סגן שר האוצר, אבל אנחנו לא יודעים מי יהיה שר האוצר...

יזהר שי: יש פה עניין של מדיניות כוללת.

יזהר שי: לא ייתכן להסתכל על הדברים רק בהקשר היחיד של העלאת מיסים וכמה זה תורם לקופת המדינה.

יזהר שי: זה פספוס של כל הנושא.

משה גפני: תודה רבה.

משה גפני: רשות המיסים, בבקשה, אם אפשר בקצרה.

נטליה מירוניצ'ב: אבקש להתייחס אל מה שנאמר.

נטליה מירוניצ'ב: הרפורמה במיסוי ירוק, שאנחנו לא דנים עליה היום – הצו שמונח הוא דבר אחר, ותיכף אגיע לזה – אני רוצה רק להגיד שתי מילים על הרפורמה במיסוי ירוק, שזכתה לשבחים בכל העולם ונחשבת מן המתקדמות בעולם.

משה גפני: דעי שאם אנחנו הולכים לבחירות יהיו אנשים במפלגות שונות שיעלו את הנושא הזה.

משה גפני: הם יגידו: אנחנו צריכים לסייע לרכבים הללו.

משה גפני: רק תיקחי בחשבון, אז תיזהרי עם הדברים.

נטליה מירוניצ'ב: הרפורמה השפיעה על השוק, השפיעה על הרכב המכוניות המיובאות, צמצמה את הזיהום בערכים מוחלטים.

נטליה מירוניצ'ב: כל אחד מוזמן לגשת לאתר למ"ס ולהסתכל על הערכים של פליטות מתחבורה – הן ירדו.

נטליה מירוניצ'ב: לכן אני חושבת שהביקורת פה קצת לא במקומה.

שגית אפיק: את מדברת על הרפורמה שעברה בשנת 2012?

מיכל (מיקי) חיימוביץ': מספרי המכוניות האבסולוטיים שהוצגו כאן, מספרי מכוניות חשמליות והיברידיות עדיין נמוכים מאוד.

נטליה מירוניצ'ב: הם למעלה מ-20% מסך הייבוא.

רועי ארפי: ב-1 בינואר תהרסי את כל השוק הזה של הרכבים החשמליים והפלאג-אין.

רועי ארפי: פשוט לא יהיה שוק של פלאג-אין וחשמלי החל מ-1 בינואר.

רועי ארפי: אתם לא מבינים את זה.

משה גפני: רגע, רגע.

משה גפני: הרפורמה ב-2012 הייתה מוצלחת?

רועי ארפי: ועכשיו יהרסו אותה.

משה גפני: אתה לא יכול להתערב כי אני לא יודע מי אתה.

משה גפני: את מדברת על הרפורמה ב-2012, המיסוי הירוק?

נטליה מירוניצ'ב: מיסוי ירוק התחיל ב-2009.

משה גפני: מי אדוני?

רועי ארפי: אני עו"ד רועי ארפי.

רועי ארפי: אני מייצג יבואנים זעירים ויבואנים מקבילים.

משה גפני: לעורכי-דין יש אפשרות להתפרץ כך?

רועי ארפי: אני לא מתפרץ.

רועי ארפי: פשוט ניסיתי להיכנס לדיון.

משה גפני: אתה מבקש לדבר.

משה גפני: אאפשר לך בהמשך.

נטליה מירוניצ'ב: הנושא שעולה היום לדיון הוא לא הנושא שדיברנו עליו כעת.

נטליה מירוניצ'ב: אנחנו דנים ברכבי יוקרה.

משה גפני: אנחנו יודעים מה נמצא על השולחן.

משה גפני: חברת הכנסת חיימוביץ' מביאה את הנושא הזה.

משה גפני: היא גם דיברה איתי בטלפון ושוחחנו על העניין הזה, ואני בעד שהיא תעלה את זה.

משה גפני: אנחנו לא יכולים, הרי אין לנו צו שמונח שאנחנו יכולים להצביע עליו בעניין הזה.

משה גפני: צריך לדבר על זה, בסדר.

נטליה מירוניצ'ב: על כלל כלי הרכב, לא רק על היברידיים.

נטליה מירוניצ'ב: זה מס על רכב יקר ולא על טכנולוגיה.

גיא גולדמן: מס היוקרה הזה לדעתי הוא מ-2013, עוד על רקע ועדת טרכטנברג, כשהחליטו למסות צריכת יוקרה.

גיא גולדמן: הייתה הרחבה שלו ב-2018, לפני יותר משנה.

גיא גולדמן: אבל עדיין הצו שלפני

גיא גולדמן: כם לא כולל רק רכבים היברידיים.

גיא גולדמן: הוא כולל את כל רכבי היוקרה באשר הם.

מיכל (מיקי) חיימוביץ': אתם לוקחים את זה לשם כי נוח לכם לקחת את הדיון לשם, כי אתם רוצים שאנחנו נדבר על מכוניות היוקרה, אבל בסופו של דבר הנתונים שקיבלתי על מה שזה הולך לעשות לשוק הם שגם המכוניות העממיות, בגלל העניין של העלאת מס הקנייה, אנשים יפסיקו לקנות מכוניות היברידיות, זה נורא פשוט.

שגית אפיק: חברת הכנסת מיקי חיימוביץ' לא מדברת על הצו שבפנינו.

שגית אפיק: גיא גולדמן, אתה עונה לה על הצו אבל היא מדברת על הצו שלא בפנינו.

ינון אזולאי: אבל גם אם מדברים על רכבי יוקרה, מה זה משנה מי מזהם לך את האוויר?

ינון אזולאי: היא מדברת פה על דבר שנוגע לבריאות של כולנו, בשביל לעודד.

ינון אזולאי: מה זה משנה אם עכשיו אתה מדבר על רכב יוקרה או לא רכב יוקרה?

ינון אזולאי: אם אנחנו באים לדבר על דבר מסוים שאתה רוצה להעלות, שמי שיש לו כסף ישלם יותר, אז מה, אז הוא ייסע ברכב דיזל מזהם?

משה גפני: בבקשה עו"ד ארפי, אם אפשר בקצרה.

משה גפני: אנחנו כבר הבנו את העיקרון.

רועי ארפי: אני מייצג יבואנים זעירים ויבואנים מקבילים.

רועי ארפי: לא נראה לי שהבנתם עד הסוף את העיקרון.

רועי ארפי: ארחיב על מה שחבר הכנסת יזהר שי אמר.

רועי ארפי: ההשלכות לשוק הרכב ולמשק – צריך להבין שבשעה שמדינות ה-OECD קובעות תקנים ומבצעות חקיקה מחמירה על רכבים מזהמים ופועלות לצמצום פליטת המזהמים מכלי רכב עם מנועי בעירה פנימית או סולר, כניסת הצו לתוקף תהפוך את ישראל בעצם לפח האשפה של אירופה.

רועי ארפי: עליכם להבין שהיצרנים באירופה מחויבים להוריד את ממוצע פליטות המזהמים.

משה גפני: אבל אין את הצו הזה מולנו כרגע.

רועי ארפי: הם מבצעים את זה.

רועי ארפי: בעצם מה שיקרה, כל היצרנים ידחפו ליבואנים בישראל את רכבי הדיזל והבנזין, זה מה שיציעו לאזרחים בישראל וזה מה שהם יקנו.

רועי ארפי: למה?

רועי ארפי: בגלל שבצו הזה שעכשיו אתם רוצים להכניס לתוקף ב-1 בינואר יש מגבלה של הנחה.

רועי ארפי: אף אחד לא מדבר על כך שלא יעלו את מס הקנייה.

רועי ארפי: אין לי שום בעיה, תעלו את מס הקנייה מ-20 ל-25, מ-30 ל-45, אבל תבטלו את תקרת ההנחה.

רועי ארפי: ברגע שקבעתם תקרת הנחה – הרסתם את השוק.

רועי ארפי: אציג לכם דוגמה: אוטו חשמלי שהיום עולה 30,000 אירו משלם היום מיסים בסך 33,500 שקל.

רועי ארפי: מ-1 בינואר הוא ישלם 65,000 שקל אחרי הפחתה של הנחה של 75,000 שקל.

רועי ארפי: זה לא אוטו יוקרה, זה אוטו בסך 30,000 אירו.

רועי ארפי: אסבר את אוזנך: אין רכבים חשמליים במחיר הזה.

רועי ארפי: זו הסיבה שמס הקנייה כל כך נמוך, 10%.

רועי ארפי: היום היצרנים לא מייצרים רכבים חשמליים בזול.

רועי ארפי: רכב חשמלי, מינימום שבמינימום עולה בין 40,000–50,000 אירו.

רועי ארפי: אם זה יהיה 40,000–50,000 אירו, לצורך העניין אוטו חשמלי מלא של 50,000 אירו, היום הוא אמור לשלם 66,500 שקל, ומ-1 בינואר ישלם 170,000 שקל.

משה גפני: תודה, אדוני.

משה גפני: זה לא עומד על סדר היום עכשיו.

רועי ארפי: חשוב שזה יעלה על סדר היום.

מיכל גלברט: אני מנכ"לית פיוטצ'ר מוביליטי, שהיא חברה לתועלת הציבור שמקדמת מדיניות תחבורה.

מיכל גלברט: אני מבקשת לקשור את הקשר שבין הדיון על רכבי יוקרה ובין נושא המתווה על רכב חשמלי.

מיכל גלברט: כפי שנאמר בכל הצווים, רכב יוקרה הוא רכב שעלותו 300,000 שקל ומעלה, וההגדרה הזאת היא בסדר גמור.

רועי ארפי: גם לא מדויק.

מיכל גלברט: נניח.

מיכל גלברט: מצד שני, קבעו רף הטבה של 75,000 שקל לרכב חשמלי, שהקשר בינו לבין רכב שעלותו 300,000 שקל לא קיים.

מיכל גלברט: בעצם לקחו את המינימום מבין השניים ורף ההטבה העליון הזה בעצם מבטל את כל ההחלטה על רכבי יוקרה שהם בעלות של 300,000 שקל.

מיכל גלברט: וזה בשוק שאנחנו מדברים על רכבים חשמליים - - -

מיקי לוי: לא הבנתי.

משה גפני: את יכולה להסביר את מה שאמרת?

מיכל גלברט: בשמחה.

מיכל גלברט: קבעו שרכב יוקרה הוא רכב שעלותו 300,000 שקל, לא קשור אם זה חשמלי או לא חשמלי.

מיכל גלברט: קבעו רף הטבה מקסימלי לרכב חשמלי.

מיכל גלברט: עד 31 בדצמבר 2019 הדבר הזה עמד על 130,000 שקל, זה היה רף ההטבה.

מיכל גלברט: הורידו את זה במתווה החדש ל-75,000 שקלים.

מיכל גלברט: זה למעשה אומר שהחל ב-1 בינואר 2020 רף ההטבה המקסימלי הוא 75,000 שקל.

מיכל גלברט: במקום לחזור אולי ל-130,000 או 120,000 שקל, לא משנה.

מיכל (מיקי) חיימוביץ': מי שקונה רכב של 290,000 שקל, במקום הטבה של 100 ומשהו אלף שקל, יהיה לו עכשיו רק 75,000 שקלים.

שגית אפיק: זה בצו שלפנינו?

גיא גולדמן: לא.

משה גפני: תודה.

משה גפני: אני לא מקיים יותר דיון, עם כל הכבוד.

משה גפני: אני מבקש לדעת דבר אחד פשוט מאוד.

משה גפני: מה שמיכל גלברט אמרה – יכול להיות שצריך לדון על זה וצריך לחשוב מה אנחנו עושים עם הדבר הזה.

משה גפני: זה עומד על סדר היום עכשיו?

משה גפני: אתם מבקשים על זה צו או משהו?

גיא גולדמן: לא.

משה גפני: אתם לא מבקשים.

משה גפני: אנחנו מדברים רק על ההגדרה של רכב יוקרה, שאתם ביקשתם שזה יהיה באופן קבוע ואנחנו אמרנו שאנחנו רוצים שזה יהיה מקביל.

משה גפני: אנחנו רוצים את המקביל מכיוון שאנחנו רוצים לקיים את הדיון הזה.

משה גפני: הדיון הוא לא עכשיו.

משה גפני: מה שאמרה חברת הכנסת מיקי חיימוביץ', הנושא הזה נכון, אני מסכים איתה בעניין הזה, ואנחנו נצטרך לקיים דיון.

משה גפני: אני לא יודע באיזו מסגרת נקיים את הדיון הזה.

משה גפני: לכן ביקשנו שזה יהיה זמני, שזה לא יהיה קבוע כפי שרציתם.

משה גפני: אמרתם: רגע, אבל רכב יוקרה – ובזה נגמר העניין.

מיכל (מיקי) חיימוביץ': האם לא נכון לעכב את הנושא הזה של מס על רכב יוקרה עד לפחות שנקבל איזו הבהרה לגבי מס הקנייה ולגבי ההטבות?

מיכל (מיקי) חיימוביץ': בעצם היום הם עושים כבשלהם, הם גורמים לכך שהשוק ייגמר.

משה גפני: עשינו את זה בכוונה בכדי שיהיה לנו דיון על שווי שימוש, כדי שזה יהיה מקביל.

משה גפני: אם אנחנו דוחים את הכול אז אין לנו את הדיון הזה.

מיכל (מיקי) חיימוביץ': אנחנו יכולים לדרוש מהם הבהרה לגבי שינוי בנושא מס הקנייה?

מיכל (מיקי) חיימוביץ': אפשר איכשהו להכניס את הנושא הזה?

משה גפני: מה התשובה?

נטליה מירוניצ'ב: אני רוצה להבהיר לגבי הצו הנוכחי שנמצא כרגע בדיון.

נטליה מירוניצ'ב: מדובר על כמה אלפי כלי רכב שרוכש אותם המעמד העליון.

נטליה מירוניצ'ב: זה 160 מיליון שקל לקופת המדינה בכל שנה.

נטליה מירוניצ'ב: אם אנחנו לא מעבירים את זה היום זה פשוט חוזר מקופת המדינה לאנשים המבוססים ביותר.

מיקי לוי: אין לנו בעיה עם רכבי היוקרה.

מיקי לוי: הייתי שם, להזכיר לך, כשהעלינו את זה.

מיקי לוי: אין לנו בעיה עם עשירים.

מיקי לוי: יש לנו בעיה עם החלק שמיקי חיימוביץ' מדברת עליו, עם הנושא של רכבים פלאג-אין וחשמליים.

שגית אפיק: גיא גולדמן, האם יש לכם איזו אפשרות להעביר קצת יותר נתונים לוועדה לגבי הצו שלא נמצא כרגע בפנינו, לגבי מס הקנייה, מה שמבקשת חברת הכנסת חיימוביץ', כדי שנוכל ללמוד את זה?

שגית אפיק: אז אפשר יהיה להחליט איזה סוג דיון לערוך.

שגית אפיק: עד היום רצינו מספר פעמים לערוך דיון כזה גדול ולהיכנס לנוסחאות.

מיקי לוי: גיא גולדמן, אתם הבאתם את ההיברידיים והייתה הנחה משמעותית, אנשים הלכו לכיוון הזה.

מיקי לוי: יש כבר איזו קפיצת מדרגה.

מיקי לוי: הפלאג-אין גם ייעלם מן העולם באיזשהו שלב.

מיקי לוי: הולכים לכלי רכב חשמליים, שזה ציפור נפשה, ואני מבין אותה, וגם ציפור נפשי.

מיקי לוי: עכשיו הם עדיין יקרים.

מיקי לוי: אם תעשו את זה ברף גבוה מדי, שאנשים יצטרכו לשלם את מקסימום המס, אז לא ירכשו את כלי הרכב האלה.

מיקי לוי: היועצת המשפטית אמרה: תביאו חומרים שנלמד, כי אנחנו לא מוכנים להיות חותמת גומי.

משה גפני: איתן פרנס, בבקשה.

משה גפני: עו"ד ארפי, לא אאפשר יותר, עם כל הכבוד, מספיק.

רועי ארפי: אבל אתם לא מדברים דברים מדויקים, סלח לי.

משה גפני: אני מודיע לך שכאשר נבחרתי לכנסת אמרו לי: אל תדבר דברים מדויקים.

משה גפני: עם כל הכבוד, אני מביא את זה לדיון.

משה גפני: אני עומד איתם בוויכוח כבר הרבה זמן.

רועי ארפי: אני מנסה לעזור לכם.

משה גפני: אל תטיף לי מוסר, הכול בסדר.

איתן פרנס: אני מאיגוד חברות אנרגיה ירוקה לישראל.

איתן פרנס: אני רוצה באופן חריג להגיד כמה דברים טובים על רשות המיסים, זה לא קורה כל הזמן.

איתן פרנס: זה קרה לנו עם האנרגיה הסולרית, גם בזכות הוועדה הזאת.

איתן פרנס: בסך הכול רשות המיסים הביאה את ישראל למקום מצוין אחרי מיסוי ירוק של עשר שנים, עם יותר מ-14% כניסה של רכבים היברידיים.

איתן פרנס: ברמה העולמית מסתכלים על ישראל ושואלים איך עשינו את זה.

איתן פרנס: מה החשש שלנו?

איתן פרנס: החשש שלנו, כפי שאמרו פה חברי הכנסת מיקי לוי ומיקי חיימוביץ', שהכניסה של רכב חשמלי לא תקרה בצורה שהיא צריכה לקרות עם המתווה שהשר חתם עליו בחודש יוני.

איתן פרנס: במה דברים אמורים?

איתן פרנס: בזה שיש שם מגבלה של תקרת 75,000 שקל, שאולי תוציא החוצה רכבים מתקדמים מאוד כמו רכב מסוג טסלה ואחרים, שיש אנשים שהם early adaptors, כאלה שהם מובילי שוק, שיכולים לקנות את הרכבים האלה, ואז התקרה הזאת תמנע מהם לקנות אותם; ולגבי ההיברידיים, שייכנסו רכבי דיזל אפילו במקום רכבים היברידיים.

איתן פרנס: ואז כל ההישגים היפים שרשות המיסים השיגה, יכתבו אחרי זה בעולם: הנה ישראל עשתה פניית פרסה, היא המדינה היחידה בעולם שחוזרת לדלקים פוסיליים.

איתן פרנס: מה הבקשה שלנו?

איתן פרנס: קודם כול, יצרתם מתווה שנתן אופק לתחום ובזכותו יהיה בשנה הבאה שוק ערני של רכבים חשמליים.

איתן פרנס: שמתם את היתדות.

איתן פרנס: אנחנו צריכים מנגנון שבו תהיה פתיחוּת מצדכם לבחון מצד השוק את השינוי, ובטווחים לא ארוכים.

איתן פרנס: זאת אומרת שבשנה הבאה נוכל לשבת פה, ואם יהיה מצב שנכנסים רכבים מזהמים במקום רכבים היברידיים או שלא ייכנסו רכבים חשמליים, שתהיה נכונות מצדכם לעשות תיקון.

איתן פרנס: אנחנו יודעים – אף אחד לא אמר את זה יותר מדי – שרשות המיסים רוצה לקדם רפורמה כוללת במיסוי רכבים.

איתן פרנס: אותו פקק שעוצר אותנו, אותה נסועה שצריך למסות אותה, וזמן השימוש, הם חלק מתהליכים שקורים גם בעולם.

איתן פרנס: גם אנחנו נגיע לשם.

איתן פרנס: לרשות המיסים, אני מניח, יש תוכניות בנושא.

איתן פרנס: תקופת הביניים מפריעה לנו.

איתן פרנס: רק שתהיה פתיחוּת מצד רשות המיסים לחברי הכנסת ולמי מן הוועדה שיבקש לבוא לכאן ולשמוע אם וכאשר המתווה הזה לא יניב תוצאות כפי שרוצים – זה מה שאנחנו צריכים.

משה גפני: תודה רבה.

אלירן נגר: אני מנהל פורומים בנושא של רכבים חשמליים.

אלירן נגר: רק כדי לסבר את האוזן, ב-2019 כולה נמכרו 258,000 רכבים עם בעירה פנימית.

אלירן נגר: מתוכם נמכרו רק 800 רכבים חשמליים, ש-600 מתוכם הם רכבי יוקרה.

אלירן נגר: זאת אומרת, השוק הזה ייפגע אנושות במידה והמיסוי הזה ימודרג, כפי שאמרה חברת הכנסת מיקי חיימוביץ'.

אלירן נגר: כאשר יהיה מיסוי שיגביל דווקא את ה-early adaptors וכאשר אנשים לא יוכלו להביא רכבים חשמליים שיעלו על הכביש, אנשים לא ילכו על האופציה הזאת.

משה גפני: תודה רבה.

משה גפני: אני מקבל את מה שאמרה מיקי חיימוביץ', אני מקבל את העיקרון הזה, אני מסכים.

משה גפני: דיברנו על זה כמה פעמים.

משה גפני: אנחנו גם בדיאלוג עם רשות המיסים.

משה גפני: זה לא ירד מסדר היום.

משה גפני: עשינו את מה שעשינו מפני שזה הכרח בל יגונה, בגלל שאנחנו צריכים את הסולם הזה שאנחנו יכולים להיתלות עליו.

משה גפני: כמובן שיתקיים על זה דיון מפני שיותר ויותר אנשים יקבלו את מה שאת מייצגת כאן.

משה גפני: העלינו את זה כמה פעמים בעבר.

משה גפני: אני מקווה שנגיע לפתרון.

משה גפני: אני מסכים ואני מבקש גם שיירשם בפרוטוקול שהדברים שאמרת נכונים.

משה גפני: גם רשות המיסים וגם משרד האוצר צריכים לקחת את הנושא הזה בחשבון.

משה גפני: אנחנו עלולים להגיע למצב שניכשל עם העניין הזה ונהיה מן המדינות האחרונות בעולם שייתקעו עם הנושא הזה.

משה גפני: לכן אני בעד לאשר את הצו כפי שהוא, כפי שסיכמנו, לגבי רכבי יוקרה.

משה גפני: ואני מקבל את הגישה שאנחנו נצטרך לקיים דיון הרבה יותר מקצועי, גם לגבי מס קנייה וגם לגבי רכבי יוקרה בכלל והרכבים ההיברידיים בפרט.

משה גפני: אני מבקש להצביע על צו תעריף המכס והפטורים ומס קנייה על טובין (תיקון מס' 11), התשע"ח-2018 (תיקון), התש"ף

משה גפני: -2019 (מס רכבי יוקרה) << נושא >>.

משה גפני: מי בעד אישור הצו?

משה גפני: מי נגד?

משה גפני: מי נמנע?

משה גפני: בעד – רוב

משה גפני: נמנעים – 1

משה גפני: הצו אושר.

משה גפני: גם את זה אנחנו צריכים להביא למליאה.

משה גפני: תודה רבה.

משה גפני: הישיבה נעולה.